Vier vas oor ‘miljoene rande se dwelms’Die span het die huis deursoek en op toerusting afgekom wat vermoedelik gebruik word om Mandrax te vervaardig. Foto: Valke Vier verdagtes sal Maandag in die Roodepoort-landdroshof verskyn nadat ŉ span van die Valke Vrydag op ’n geheime dwelmvervaardigingslaboratorium in Braamfischerville, Soweto, toegeslaan het. Kapt. Lloyd Ramovha, woordvoerder van die Valke, het dit as ŉ massiewe dwelmklopjag bestempel en gesê die dwelms waarop beslag gelê is, het ŉ straatwaarde van miljoene rande. Volgens Ramovha het lede van die Valke se Narkotikaburo (Saneb), beamptes van misdaadintelligensie en beamptes van die Gautengse honde-eenheid op inligting gereageer oor die geheime laboratorium. Die span het die huis deursoek en op toerusting afgekom wat vermoedelik gebruik word om Mandrax te vervaardig. Volgens Ramovha is op ŉ groot hoeveelheid Mandrax-tablette, ander chemikalieë en toerusting beslag gelê. Vier verdagtes, tussen 35 en 58 jaar oud, is op die perseel in hegtenis geneem. Lt.genl. Godfrey Lebeya, nasionale hoof van die Valke, het die beamptes geloof vir hul onverpoosde stryd teen onwettige dwelms en die oopvlek van dwelmlaboratoriums in die land. “Hierdie is ŉ aansienlike beslaglegging en het verhoed dat kilogramme Mandrax op die strate en in die hande van die publiek beland,” het Lebeya gesê. Hy het die publiek aangemoedig om enige inligting oor onwettige dwelmhandelaktiwiteite by die owerhede aan te meld.